《答李师载》
宋代·李复

早岁贤关初闯首，五色长虹出君手。
孤坐傲兀苦老罴，满场输伏甘居后。
巨榜清晓揭宫墙，名姓喧传天下口。
天子未见已先知，云路风生看驰骤。
一官才得坠惊波，颠顿冲风嗟莫救。
冥冥阴祸鬼发机，罗网恢恢疏不漏。
幽囚束缚落空山，蝉腹龟肠锇荒薮。
黄雏乳鷇飞刺天，病翼伤垂自看丑。
男儿性命绝可怜，万事填臆难出口。
天高地远无消息，日月回环岁闰九。
情之所钟正在我，几度寄音藏客袖。
辟书抆拭召从军，寒出绨袍怜范叟。
孤童匹马渡盟津，白发青衫亦何有。
相逢握手话契阔，怀昔感今嗟叹久。
巨干坚姿老不衰，霜雪苍松性依旧。
骐骥不何驾鼓车，镆铘郁郁犹冲斗。
惟君与我同襟期，为君扫榻开东牖。
相对惆怅怀抱恶，聊且拨置共尊酒。
天地氤氲何事无，白云须臾变苍狗。
冥心委顺观我生，任有垂杨生左肘。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。